Lasse Horne Kjældgaard
Lasse Horne Kjældgaard er en dansk litteraturforsker og -kritiker. Han er professor i litteratur og har siden 2023 været direktør for Carlsbergfondet.
Kjældgaard blev cand.mag. i dansk og engelsk fra Københavns Universitet i 2000, og efter forskellige ansættelser var han i årene 2007-2014 lektor ved Institut for Nordiske Studier og Sprogvidenskab sammesteds. Fra 2015 til 2020 var han professor i litteratur ved Institut for Kultur og Identitet på Roskilde Universitet.
Kjældgaards historiske forskning spænder over tre århundreder.
Således har han bidraget med udgivelser om 1800-tallet med Mellemhverandre. Tableau og fortælling i Søren Kierkegaards pseudonyme skrifter (2001) og Sjælen efter døden. Guldalderens moderne gennembrud (2007) samt senere fulgt af The Original Age of Anxiety. Essays on Kierkegaard and His Contemporaries (2021).
Hans redaktion (sammen med J.M. Elf) af Mere lys. Indblik i oplysningstiden i dansk litteratur og kultur (2002) omhandler 1700-tallet, som også er udgangspunktet for begrebsafklaringen og debatsigtet i den velanbragte Tolerance - eller hvordan man lærer at leve med dem, man hader (2008, sammen med Thomas Bredsdorff, svensk udgave 2012).
Meningen med velfærdsstaten. Velfærdsstatsdebat og dansk litteratur 1950-1980 (2017) er Kjældgaards idéhistorisk og kultursociologisk orienterede disputats om 1900-tallet, der som pionérarbejde vakte opsigt og fik udbredelse via en forkortet og revideret version, Meningen med velfærdstaten. Da litteraturen tog ordet – og politikerne lyttede (2018).
Kjældgaard har desuden ledet et forskningsprojekt om en flersproget digital udgave af Georg Brandes' europæisk berømte litteraturhistoriske pionerværk (1872-1890) Hovedstrømninger i det 19. Aarhundredes Litteratur samt den igangværende videnskabelige samleudgave af Karen Blixens værker.
Kjældgaard var i årene 2003-2019 kritiker af skøn- og faglitteratur ved dagbladet Politiken, og i perioden 2004-2012 redigerede han sammen med Frederik Stjernfelt Gyldendals det centrale litterært-kulturelle tidsskrift Kritik.
Hans medredaktion og bidrag til håndbogen Litteratur. Introduktion til teori og analyse (2012, 2. udgave, 2013, svensk og engelsk udgave 2015 og 2017) og til det seneste standardværk Dansk litteraturs historie (bind 4, 2006) rækker ud til både studerende og almenhed, ligesom han har bidraget til antologier, bl.a. om H.C. Andersen, og til formidling via DR.
Kjældgaard har været en bredt favnende og velanskreven litterat og litteraturhistoriker, der centralt placeret har holdt sit fag i forbindelse med samfund og samtid. Derudover har han vist sig som en administrativ og ledelsesmæssig kapacitet. I perioden 2011-2015 var han direktør for Det Danske Sprog- og Litteraturselskab, indtil han fik professoratet i Roskilde.
I årene 2020-2022 var han centerleder og kaldet professor på H.C. Andersen-Centret ved Institut for Kulturvidenskaber på Syddansk Universitet, hvorefter han fra 2023 blev direktør (den første i den stilling) i en af Danmarks ældste og betydeligste erhvervsdrivende fonde, Carlsbergfondet, som har særlig fokus på grundforskning.
I Det Danske Akademi, hvor Kjældgaard blev indvalgt i 2013, gennemførte han som sekretær fra 2020 til maj 2023 flere administrative ændringer. For perioden 2020-2023 er han også ministerudpeget medlem af Legatudvalget for Litteratur under Statens Kunstfond.
Han er og har været medlem af flere bestyrelser inden for kulturområdet, og i 2019 blev han indvalgt i Videnskabernes Selskab. I 2018 modtog han Dansk Magisterforenings Forskningspris.